F'maltempata qawwija fil-lejl tal-15 ta' Frar Sidor il-baħri jiġi offrut somma flus għal biċċa xogħol u jiskopri li kellu jidfen katavru. Il-qattiel jinduna li l-mejjet ma kienx il-vittma li tassew xtaq joqtol. Sidor jibqa' jgħix fil-biża' li jitqies bħala kompliċi f'dan l-intriċċ. Fuq l-ixprunara Enrichetta tal-Kaptan Nerik Mazara jittella' priġunier li juri li jaf lil Sidor u minħabba fih Sidor ipatti qares, tant li jsir jobgħod lill-imgħallem tiegħu, u minn hawn jinbet ħafna inkwiet bejniethom. Marta, bint Sidor, u Luċjanu, iben Nerik, isiru jħobbu lil xulxin minkejja li l-ġenituri tagħhom jagħmlu minn kollox biex din l-imħabba tisfaxxa. Ġovanna, bint Nerik, tinsab misruqa u maqfula f'sotterran fi Sqallija. Sidor isibha, iżda meta hu u missierha jmorru għaliha ma jsibuhiex hemm. Sidor jispiċċa fil-ħabs tal-Inkwiżitur, iżda bintu Marta jirnexxilha teħles lil Ġovanna u lilu. Iżda kif tispiċċa Ġovanna? U xi jsir mit-tarbija tagħha? Fin-nofs jidħol dejjem Makarju, assassin u viljakk. Taħt il-figura falza tal-ġardinar tal-Ħakem jiġi Malta biex iwettaq vendetta mill-għedewwa tiegħu u jnibbet il-mibegħda f'Sidor lejn il-Kaptan Nerik u familtu. Iżda min hu fil-verità Makarju? U għaliex jaħbi l-identità proprja tiegħu? Kienet lejla mill-eqqel tax-xitwa. Ix-xita kienet bdiet nieżla minn xi tliet sigħat qabel inżul ix-xemx, akkumpanjata minn beraq u ragħad u kultant xi sajjetta wkoll. Ftit wara l-ħdax ta' billejl, meta fit-triqat kollha tal-Isla l-ebda ruħ ma kienet tidher, ħlief xi ġendarm imrekkem wara xi bieb għall-irdoss, deher dieħel mill-bieb tal-Isla għat-triq ta' San Ġużepp bniedem imdawwar f'mantell kbir u kappell mgħaddas sa widnejh, b'mod li minn ġismu kollu ma kinux jidhru ħlief għajnejh biss. Dan il-bniedem kien jidher li ġej minn xi triq twila, għat-titjir tat-tajn li kellu fi ħwejġu. Iżda hu l-ebda kont ma deher jagħti, la tal-għadajjar u lanqas tax-xita qawwija li kienet nieżla. Kien jidher aktarx beżgħan li xi ħadd ġej warajh, għax kull tant passi kien jieqaf, jagħti ħarsa warajh u jkompli jimxi. Meta dan lewa l-kantuniera biex jinżel ix-xatt, lemaħ quddiemu lil Dun Franġisk Azzopardi, dak iż-żmien kappillan tal-Isla (u li kien miet fil-pesta, kif għad ngħidu 'l quddiem). Waqqfu u minn taħt l-ilsien staqsieh fejn joqgħod Sidor il-baħri. It-twajjeb kappillan, mingħajr ma daħħal l-ebda suspett ħażin f'rasu, fiehmu malajr fejn joqgħod Sidor. L-ieħor irringrazzjah bil-ħatfa u kompla sejjer igħaġġel fejn urieh il-kappillan, u wara li ta ħarsa twila madwaru u kien żgur li ħadd mhu jarah, ħabbat tliet taħbitiet bil-għadam ta' subgħajh u qagħad jistenna min iwieġbu. Fi Triq is-Sirena, għax hemm kien joqgħod Sidor il-baħri, l-ebda ruħ ma kienet tidher. Dak il-bniedem, li kien jidher donnu fuq in-nar, reġa' ħabbat għat-tieni darba aktar qawwi, u hawn, mal-inbiħ tal-kelb li minn ġewwa beda jinbaħ, instemgħat il-vuċi ta' Sidor, tistaqsi, "Min hemm?" Għal din il-mistoqsija, l-istranġier ressaq fommu lejn it-toqba tal-muftieħ u wieġbu, "Jien, jien, Sidor, iftaħ." "Min int u xi trid dal-ħin?" reġa' staqsa Sidor. "Inżel iftaħ u tkun taf. Jien ħabib tiegħek," wieġbu mill-istess toqba l-istranġier. Għal kompetizzjoni marbuta ma' dan il-ktieb, ara paġna 25 tal-gazzetta KullĦadd